הם היו הראשונים בסדרה, ועל אף שבחנויות הם כבר לא קיימים בגזרה שבה הם נמכרו, ה-Wildcat Panther (כיום הם קרואים Leopard) הם מהמכנסיים האהובים עליי. כפי שמצופה ממכנסי טיולים, אתה רוצה להרגיש בנוח ללכלך אותם, שלא ייקרעו או יפרמו (הבד לא דק מדי ולא עבה מדי), שהסקוצ'ים יחזיקו מעמד לאורך זמן ושהריצ'רצ'ים של החלק המתפרק ימשיכו לתפקד. חברים, אני שמח לבשר לכם שהמכנסיים עמדו בכל האתגרים. הם מסוג המכנסיים שבקיץ אתה הולך עם החלק המקוצר גם ביום יום, אפילו אם אתה לא בטיול. התוצאה, חלק בהיר וחלק כהה כאשר מחברים אותו (תופעה מוכרת בהרבה מכנסי טיולים). מדובר במכנסיים שיכולים לשמש לטיולים וגם כמכנסי עבודה בגלל עמידותם הרבה. לרוב, כשאני יוצא לסביבה מדברית קשוחה, אלה המכנסיים שאני רוצה איתי.
את הדגם הזה ראיתי לראשונה על מאבטח בטיול שהדרכתי ברחבי הארץ. אני זוכר שמאוד הפתיעה אותי לטובה הגיזרה האלגנטית של המכנסיים. ראשית, אין להם את המראה הדגמח"י הקלאסי. ה-Stride הם מכנסיים רב עונתיים, שכל מי שלובש אותם לראשונה מרגיש במיידי כמה הם נעימים ואלסטיים. התכונה האחרונה היא הקלף המנצח שלהם. מדובר בגזרה קצת יותר צמודה, העשויה בד מנדף זיעה, שיכולה לשמש אתכם בטיולים, בעבודה, בטיפוס וסתם ככה בעיר. לתרמילאי מדובר בפתרון מעולה שכן המכנסיים מתקצרים וממש קלים (והאמת, מרגישים עמידים לכל טיול). היום, ביגוד ואופנת טיולים הם גם חלק מהנוף האורבני, מה שהופך את ה-Stride לרב שימושיים.
חשוב לדעת, למכנס יש חגורה פנימית ובאמצעותה ניתן להצר את החלק העליון. מדובר בחגורה להידוק קל. בהליכה עם תרמיל גדול, כאשר תחתית התרמיל לעיתים דוחפת את המכנסים מטה, מומלץ להוסיף חגורה רגילה. פרט לכיסים רגילים, קיים כיס נוסף רחב בכל צד עם רוכסן, ומעליו חיפוי בד. האלסטיות מאפשרת אפילו לדחוס לכיס, במידת הצורך, מספר פריטים בקלות.
ארבעה מאפיינים עיקריים למכנסיים: גזרה רחבה, חגורה פנימית, מתקצר וכיס לסמארטפון. דגם ה-Kaikura הוא איכותי ונוח. הבד נעים ורך (בשונה מדגם ה-Panther, שהוא יותר מחוספס). המכנסיים עבים יותר מדגם ה-Stride, אם כי לא בהרבה. החגורה הפנימית בנויה משני חלקים, וההידוק איכותי וחזק. לצד כל אלה יש שני כיסים מסקוץ'.
עד כאן לא חידשתי הרבה. מה שהכי סקרן אותי בבדיקה, הוא הכיס הקדמי הנמצא בצד ימין, שלמעשה רומז: "כאן יישב הטלפון הנייד שלך". ובכן, הלכתי על זה. ברשותי טלפון מסוג Nexus 4 עם כיסוי מאסיבי יחסית. כשראיתי את הכיס לראשונה, לא ידעתי אם הטלפון ייכנס, ולשמחתי הוא אכן נכנס. עכשיו האתגר הרציני היה האם הטלפון לא יפול מאותו כיס. לשמחתי, הוא לא. הבדיקה הייתה די פשוטה. בשני טיולים ארוכים במדבר הנחתי את הטלפון בכיס עם תחילת ההליכה ושכחתי ממנו. לא חיפשתי לאתגר ולהיכנס לתנוחות הפוכות. טיילתי בתוואי שטח שכלל עליות, ירידות וסלעים. חשוב לזכור שבסוף מדובר בכיס פתוח. במקומות שכוללים גלישת מצוקים או מעבר נחל, הייתי פשוט מעבר את הטלפון אחד מן הכיסים הסגורים עם הסקוץ'.
שלושה דגמים – שלושתם מתקצרים ומיועדים לטיולי יום וטיולים ארוכים.
שני הדגמים החדשים בעלי בד מנדף זיעה, נעים ועמיד.
אין ספק ש-Wildcat קפצו שלב באיכות המכנסיים.
מכנסיים אלסטיים זה עכשיו פופולארי, למטפסים זה מכנס מעולה.
הגזרה האלגנטית של ה-Stride פשוט נראית טוב!
כיס קדמי לסמארטפון בדגם ה-Kaikura. אם אתם מאלה שהולכים עם ציוד בכיס בזמן טיול זה המכנס עבורכם.
לכל הדגמים יש גזרת נשים. בגזרת נשים אין חגורות פנימיות.
המכנסיים מגיעים בצבעים אפור וחאקי.